na lamwà kenen tmiang i krusan salu di satu tukay bulul dnagit Banwe Tulan Ulu.
Na dagit ani di talù Hibru,
dunan Golgota.
Na déén gumlansangla kenen.
Na nun lwe to nlansangla di krus di safédan,
satu gsen di kwananan,
na satu gsen di ibengan,
na Dyisas di gutngàla.
Na nun sulat Filat na fadkatla di krus Dyisas.
Na ani manan,
“Ani Dyisas mdà di Nasarét,
Harì dad Dyu.”
Dee dad to Dyu masa sulat ani du mdadong gumlansangla ku Dyisas di syudad Dyérusalém,
na du gsulat ani di dad talù Hibru,
Latin,
na Grik.
Na di kite dad ulu dad bà di Dwata dun ani,
manla di ku Filat,
“Nangam sulat,
‘Harì dad Dyu,’
bay sulatam baling,
‘Én man to ani,
agu Harì dad Dyu.’ ”
Na tmimel Filat manan,
“I tagsulatgu,
là fakay tanlas.”
Kafnge dad sundalu mlansang ku Dyisas di krus,
nwèla i dad klawehan,
na nalella di fat du fye kat satu dale nun gwèla.
Na nun satu di klawehan tahà landè tbélan,
tatì mganem i kabalan,
na taman stulen dad sundalu,
manla,
“Nangito knasê ani,
bay neyeito ku simto gamwè dun fagu di kasbunut.”
Na mgimò kdee ani du fye gdohò gman Dwata di Tnaluan,
manan,
“Sansalella dad klawehgu,
na neyela ku simto gamwè dun fagu di kasbunut.”
Na én nimò dad sundalu.
Na tadag déén mdadong di krus Dyisas yéan,
na flanek yéan libun,
na Méri yaan Klofas,
na lêman Méri Magdalin.
Na di kite Dyisas yéan,
na satu to mlalò kenen toon kanbong nawa tadag déén,
manan di yéan,
“Libun,
én lagi di safédam tingaam nan.”
Kafnge én,
manan di gal mlalò kenen,
manan,
“Kenen nan yéam.”
Na mdà di duh én fnean yê Dyisas di safédan.
Kafnge én gadè Dyisas tasikof kdee fimò Dwata kenen,
na dnohoan gman Dwata di Tnaluan,
du manan,
“Malau agu.”
Na nun tukung fnò masam binu,
na lnabla i gal fsaf yéél di binu én,
na fkahla di tukè fanga hisof,
na ulukla di bà Dyisas du fsafla kenen.
Di kagsaf Dyisas masam binu,
manan,
“Tafnge nan.”
Na kudung kenen,
na fto nawan.
Na ani nan i duh kafatlagad dad Dyu i Duh Kaftud,
na là ale mayè ku gtagak dad nlansang di krus di duh én,
labi nan du Duh Kaftud fan kel too mdatah,
du fista Duh Kaglius sa,
taman salu dad ulu dad Dyu di ku Filat du fnila fye ku tanfò dad blì dad nlansang di krus,
fye mlal ale mati,
na fakayla nwè i lawehla mdà di krus.
Taman dek Filat ditù dad sundalun,
na tanfòla dad blì i lwe dad to nlansang magin ku Dyisas.
Kabay kakella di ku Dyisas teenla tamati kenen,
taman làla tanfò kenen blì.
Kabay nun satu di dad sundalu ndakan agas lohok Dyisas,
na mdà déén maloh litè na yéél.
I to mite kdee ani,
dunan i tmulen dun,
taman too gsalig i mangu.
Gadègu,
glut tulengu.
Na én duengu tmulen du fye faglut gamu salngad deg.
Mkel ani du fye gdohò gman di Tnalù Dwata,
manan,
“Landè satu di dad tulanan tanfò.”
Na lêman gdohò gman Tnalù Dwata,
manan,
“Meye ale di to ndakla agas.”